CELEX: C2005/057/63
Language: el
Date: 2005-03-05 00:00:00
Title: Υπόθεση Τ-503/04: Προσφυγή του José Pedro Pessoa e Costa κατά της Επιτροπής των Ευρωπαϊκών Κοινοτήτων που ασκήθηκε στις 27 Δεκεμβρίου 2004

5.3.2005   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 57/37
            
         Προσφυγή του José Pedro Pessoa e Costa κατά της Επιτροπής των Ευρωπαϊκών Κοινοτήτων που ασκήθηκε στις 27 Δεκεμβρίου 2004
   (Υπόθεση Τ-503/04)
   (2005/C 57/63)
   Γλώσσα διαδικασίας: η γαλλική
   Ο José Pedro Pessoa e Costa, κάτοικος Βρυξελλών, εκπροσωπούμενος από τους δικηγόρους Sébastien Orlandi, Albert Coolen, Jean-Noël Louis και Etienne Marchal, με τόπο επιδόσεων στο Λουξεμβούργο, άσκησε στις 27 Δεκεμβρίου 2004 ενώπιον του Πρωτοδικείου των Ευρωπαϊκών Κοινοτήτων προσφυγή κατά της Επιτροπής των Ευρωπαϊκών Κοινοτήτων.
   O προσφεύγων ζητεί από το Πρωτοδικείο:
   
               —
            
            
               να ακυρώσει την απόφαση της Επιτροπής, της 9ης Οκτωβρίου 2003, περί αρνήσεως μεταθέσεως του προσφεύγοντος στο Ευρωπαϊκό Κέντρο Παρακολούθησης Ναρκωτικών και Τοξικομανίας·
            
         
               —
            
            
               να καταδικάσει την καθής στα δικαστικά έξοδα.
            
         
      Λόγοι ακυρώσεως και κύρια επιχειρήματα
      :
   
   Ο προσφεύγων, ο οποίος είναι υπάλληλος της Επιτροπής, είχε ζητήσει τη μετάθεσή του στο Ευρωπαϊκό Κέντρο Παρακολούθησης Ναρκωτικών και Τοξικομανίας. Κατόπιν απορρίψεως του αιτήματός του, ο προσφεύγων άσκησε προσφυγή ενώπιον του Πρωτοδικείου (1), το οποίο ακύρωσε την προσβληθείσα πράξη (2). Κατόπιν τούτου, η καθής επανεξέτασε το αίτημα του προσφεύγοντος και το απέρριψε εκ νέου με την προσβαλλόμενη απόφαση.
   Προς στήριξη της προσφυγής του ο προσφεύγων προβάλλει παράβαση του άρθρου 233 ΕΚ, παραβίαση της αρχής της αναλογικότητας και της υποχρεώσεως αιτιολογήσεως, καθώς και πλάνη περί το δίκαιο. Ο προσφεύγων υποστηρίζει ότι η προσβαλλόμενη απόφαση περιορίζεται να επαναλάβει τα επιχειρήματα που προβλήθηκαν με την πρώτη απορριπτική απόφαση, η οποία ακυρώθηκε από το Πρωτοδικείο, χωρίς να παρέχει οποιοδήποτε στοιχείο από το οποίο να προκύπτει αν η απόρριψη του αιτήματός του στηρίζεται σε αξιολόγηση των διαφόρων αντικρουόμενων συμφερόντων, όπως είχε ζητήσει το Πρωτοδικείο με την απόφασή του. Περαιτέρω, κατά τον προσφεύγοντα, η Επιτροπή κακώς έκρινε ότι η μετάθεσή του θα είχε ως συνέπεια την περάτωση μιας εκκρεμούσας εναντίον του πειθαρχικής διαδικασίας. Τέλος, ο προσφεύγων υποστηρίζει ότι η προσβαλλόμενη απόφαση δεν είναι σύννομη, διότι η Επιτροπή άσκησε εξουσία εκτιμήσεως που ανήκει στο συμβούλιο επιλογής του Κέντρου Παρακολουθήσεως, ισχυριζόμενη, με την απάντησή της στην ένσταση του προσφεύγοντος, ότι το αποτέλεσμα της επιλογής εκ μέρους του Κέντρου θα μπορούσε να ήταν διαφορετικό αν το συμβούλιο επιλογής είχε ενημερωθεί για τις κατηγορίες που βάρυναν τον προσφεύγοντα.
   
      (1)  Υπόθεση Τ-166/02, ΕΕ C 180 της 27.07.02, σ. 32.
   
      (2)  Απόφαση του Πρωτοδικείου της 13ης Μαρτίου 2003, ΕΕ C 124 της 24.05.03, σ. 20.